01992L0105 — DA — 23.03.2005 — 001.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

Ændret ved:









▼B

KOMMISSIONENS DIREKTIV 92/105/EØF

af 3. december 1992

om en vis standardisering af plantepas til benyttelse ved flytning af en række planter, planteprodukter og andre genstande inden for Fællesskabet og om nærmere regler for udstedelse af sådanne plantepas samt betingelser og nærmere regler for erstatning af plantepas







Artikel 1

1. Medlemsstaterne påser, at kravene i stk. 2 efterkommes, når et plantepas som omhandlet i artikel 2, stk. 1, litra f), første afsnit, i Rådets direktiv 77/93/EØF udfærdiges af deres officielle instanser til benyttelse i henhold til artikel 2 og 3 i nærværende direktiv.

2. Nedenstående krav skal efterkommes:

a) plantepasset skal bestå af en officiel etiket og et ledsagedokument med de krævede oplysninger som fastsat i bilaget. Etiketten må ikke have været benyttet tidligere og skal være af egnet materiale. Benyttelse af officielle klæbeetiketter er tilladt. Ledsagedokumentet består af et dokument som normalt benyttet i handelen. Dokumentet er ikke påkrævet, hvis de krævede oplysninger som fastsat i bilaget er angivet på etiketten

b) de krævede oplysninger skal helst være trykt og skal være affattet på mindst et af EF's officielle sprog

▼M1

c) når der er tale om knolde af Solanum tuberosum L. til udplantning, jf. punkt 18.1 i del A, kapitel II, i bilag IV til Rådets direktiv 2000/29/EF ( 1 ), kan den officielle etiket, der er fastsat i bilag III til Rådets direktiv 2002/56/EF ( 2 ), anvendes i stedet for et plantepas, forudsat at etiketten indeholder dokumentation for, at kravene i artikel 6, stk. 4, i direktiv 2000/29/EF er overholdt (efter den 31. december 2005 skal etiketten være forsynet med betegnelsen »EF-plantepas«); det skal på etiketten eller handelsdokumentet være anført, at bestemmelser vedrørende indføring af knolde af Solanum tuberosum L. til udplantning til og flytning heraf inden for en zone, der er anerkendt som beskyttet med hensyn til skadegørere på de pågældende knolde, er opfyldt

▼M1

d) når der er tale om frø af Helianthus annuus L., jf. punkt 26 i del A, kapitel II, i bilag IV til direktiv 2000/29/EF, kan den officielle etiket, der er fastsat i bilag IV til Rådets direktiv 2002/57/EF ( 3 ), anvendes i stedet for et plantepas, forudsat at etiketten indeholder dokumentation for, at kravene i artikel 6, stk. 4, i direktiv 2000/29/EF er overholdt (efter den 31. august 2005 skal etiketten være forsynet med betegnelsen »EF-plantepas«)

e) når der er tale om frø af Lycopersicon lycopersicum (L.) Karsten ex Farw. og Phaseolus L., jf. punkt 27 og 29 i del A, kapitel II, i bilag IV til direktiv 2000/29/EF, kan den officielle etiket, der er fastsat i bilag IV A til Rådets direktiv 2002/55/EF ( 4 ), anvendes i stedet for et plantepas, forudsat at etiketten indeholder dokumentation for, at kravene i artikel 6, stk. 4, i direktiv 2000/29/EF er overholdt (efter den 31. august 2005 skal etiketten være forsynet med betegnelsen »EF-plantepas«)

f) når der er tale om frø af Medicago sativa L., jf. punkt 28.1 og 28.2 i del A, kapitel II, i bilag IV til direktiv 2000/29/EF, kan den officielle etiket, der er fastsat i bilag IV, del A, til Rådets direktiv 66/401/EØF ( 5 ), anvendes i stedet for et plantepas, forudsat at etiketten indeholder dokumentation for, at kravene i artikel 6, stk. 4, i direktiv 2000/29/EF er overholdt (efter den 31. august 2005 skal etiketten være forsynet med betegnelsen »EF-plantepas«).

▼B

3. For så vidt angår de tilfælde, hvor plantepasset består af etiket og ledsagedokument, kræver medlemsstaterne, at den del af plantepasset, som består af

a) etiketten, mindst indeholder de oplysninger, der kræves i punkt 1 til 5 i bilaget

b) ledsagedokumentet, mindst indeholder de oplysninger, der kræves i punkt 1 til 10 i bilaget.

4. Der kan på ledsagedokumentet også gives andre oplysninger end dem, der er anført i bilaget, som har betydning for mærkningen i henhold til Rådets direktiv 91/682/EØF ( 6 ), 92/33/EØF ( 7 ) og 92/34/EØF ( 8 ), men sådanne oplysninger skal være klart adskilt fra de oplysninger, der er anført i bilaget.

Artikel 2

1. Medlemsstaterne påser, at kravene i stk. 2 efterkommes, når et plantepas fremstilles, trykkes og opbevares.

2. Plantepasset fremstilles, trykkes og/eller opbevares derefter enten direkte af de ansvarlige officielle instanser, der er nævnt i artikel 1, stk. 1, eller under disse instansers tilsyn af producenten, jf. artikel 6, stk. 4, tredje afsnit, eller en person, som omhandlet i artikel 10, stk. 3, andet led, eller importøren, jf. artikel 12, stk. 6, andet afsnit, i direktiv 77/93/EØF.

Artikel 3

1. Medlemsstaterne påser, at kravene i stk. 2 efterkommes, når et plantepas udstedes og påsættes planter, planteprodukter eller andre objekter, emballagen eller transportmidlerne.

Udstedelsen omfatter udfærdigelse af plantepasset, navnlig angivelse af oplysningerne og hvad der i øvrigt er nødvendigt for, at plantepasset kan benyttes af ansøgeren.

2. Med henblik på stk. 1 skal de ansvarlige officielle instanser, jf. artikel 1, stk. 1, uden at dette berører kravene i direktiv 77/93/EØF:

a) sørge for, at producenten, personen eller importøren, jf. artikel 2, stk. 2, indgiver ansøgning til dem om udstedelse af et plantepas, eller om erstatning af et plantepas

b) ud fra de undersøgelser, der er omhandlet i artikel 6, stk. 1, 2 og 3, i direktiv 77/93/EØF og foretages i henhold til direktivets artikel 6, stk. 4, eller ud fra kravene i henholdsvis artikel 10, stk. 3, eller artikel 12, stk. 6, i samme direktiv, fastslå, hvilke restriktioner der gælder for planterne, planteprodukterne eller andre objekter og følgelig den geografiske gyldighed af plantepasset, eller træffe bestemmelse om erstatning af dette plantepas samt træffe afgørelse om de oplysninger, der skal indføjes.

Hvis producenten, personen eller importøren, jf. artikel 2, stk. 2, har til hensigt at sende en plante, et planteprodukt eller et andet objekt til en beskyttet zone, jf. artikel 2, stk. 1, litra h), i ovennævnte direktiv, som vedkommende ikke har et gyldigt plantepas for, tager de ansvarlige officielle instanser de nødvendige skridt og afgør på dette grundlag, om produktet opfylder betingelserne for den relevante beskyttede zone. Instanserne påser, at producenten, personen eller importøren, jf. artikel 2, stk. 2, giver dem besked om ovennævnte hensigt inden for en rimelig tid før afsendelsen og samtidig ansøger om det dertil svarende plantepas

c) påse, at oplysningerne er indføjet enten udelukkende med store bogstaver, hvis plantepasset er fortrykt, eller med store bogstaver eller udelukkende maskinskrevet i alle andre tilfælde. Planternes eller planteprodukternes botaniske navn anføres med latinske bogstaver; uattesterede rettelser eller raderinger gør plantepasset ugyldigt

d) i tilfælde hvor en plante, et planteprodukt eller et andet objekt er blevet særligt godkendt af dem for en bestemt beskyttet zone, påse, at koden for den beskyttede zone er angivet på plantepasset, med kendings-mærket »ZP« (zona protecta), som viser, at det pågældende plantepas gælder for en plante, et planteprodukt eller et andet objekt, som er godkendt for en beskyttet zone

e) i tilfælde af at et plantepas skal udstedes for en plante, et planteprodukt eller et andet objekt med oprindelse uden for EF, påse, at plantepasset benyttes med angivelse af oprindelseslandets eller i givet fald afsenderlandets navn på dette plantepas

f) hvis et plantepas skal erstattes af et andet, påse, at det i artikel 1, stk. 1, omhandlede plantepas benyttes; koden for den oprindeligt registrerede producent eller importør angives på plantepasset ud for forkortelsen »RP«, hvilket viser, at plantepasset erstatter et andet.

g) alt efter hvor dette plantepas fysisk opbevares, enten udstede plantepasset eller bemyndige producenten, personen eller importøren, jf. artikel 2, stk. 2, til at benytte det

h) sørge for, at den del af plantepasset, som udgøres af etiketten, under producentens, personens eller importørens — jf. artikel 2, stk. 2 — ansvar påsættes de enkelte planter, planteprodukter eller andre genstande, emballagen eller transportmidlerne på en sådan måde, at det ikke kan genbruges.

▼M1 —————

▼B

Artikel 5

1. Medlemsstaterne iværksætter de nødvendige love og administrative bestemmelser for at efterkomme dette direktiv på den dato, der omhandles i artikel 3, stk. 1, i Rådets direktiv 91/683/EØF ( 9 ). De underretter straks Kommissionen herom.

Når medlemsstaterne vedtager disse bestemmelser, henvises der deri til dette direktiv, eller de ledsages ved offentliggørelsen af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler straks Kommissionen de nationale retsforskrifter, som de udsteder på det område, der er omfattet af dette direktiv. Kommissionen underretter de øvrige medlemsstater herom.

Artikel 6

Dette direktiv er rettet til medlemsstaterne.









BILAG

KRÆVEDE OPLYSNINGER

▼M1

1. »EF-plantepas« (betegnelsen »EØF-plantepas« kan anvendes i en overgangsperiode, der udløber den 1. januar 2006).

▼B

2. EF-medlemsstatskode.

3. Ansvarlig officiel instans eller dens kendingskode.

4. Registreringsnummer.

5. Individuelt løbenummer, ugenummer eller batchnummer.

6. Botanisk navn.

7. Mængde.

8. Kendingsmærket »ZP« for plantepassets geografiske gyldighed og i givet fald navnet på den beskyttede zone, som produktet har adgang til.

9. Kendingsmærket »RP«, hvis det er et erstatningsplantepas, og eventuelt koden for den oprindeligt registrerede producent eller importør.

10. Eventuelt oprindelseslandets navn eller afsenderlandets navn for tredjelandsprodukters vedkommende.